HOTĂRÂRE Nr. 66 din 27 februarie 2013

privind stabilirea unor măsuri pentru aplicarea Regulamentului (UE) nr. 600/2012 al Comisiei din 21 iunie 2012 privind verificarea rapoartelor de emisii de gaze cu efect de seră şi a rapoartelor privind datele tonă-kilometru şi acreditarea verificatorilor în conformitate cu Directiva 2003/87/CE a Parlamentului European şi a Consiliului

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 123 din 6 martie 2013

În temeiul art. 108 din Constituţia României, republicată,

Guvernul României adoptă prezenta hotărâre.

ART. 1

Prezenta hotărâre stabileşte cadrul legal şi instituţional necesar aplicării Regulamentului (UE) nr. 600/2012 al Comisiei din 21 iunie 2012 privind verificarea rapoartelor de emisii de gaze cu efect de seră şi a rapoartelor privind datele tonă-kilometru şi acreditarea verificatorilor în conformitate cu Directiva 2003/87/CE a Parlamentului European şi a Consiliului, publicat în Jurnalul Oficial al Uniunii Europene (JOUE), seria L, nr. 181 din 12 iulie 2012, denumit în continuare Regulament.

ART. 2

Se desemnează autoritatea publică centrală pentru protecţia mediului ca autoritate competentă pentru implementarea Regulamentului.

ART. 3

Potrivit prevederilor art. 54 alin. (1) din Regulament, se desemnează ca autoritate naţională competentă pentru acreditarea verificatorilor rapoartelor de emisii de gaze cu efect de seră şi a rapoartelor privind datele tonă-kilometru, în cadrul schemei de comercializare a certificatelor de emisii de gaze cu efect de seră, aprobată prin Hotărârea Guvernului nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările şi completările ulterioare, Asociaţia de Acreditare din România - RENAR, în calitatea sa de organism naţional de acreditare, potrivit prevederilor Ordonanţei Guvernului nr. 23/2009 privind activitatea de acreditare a organismelor de evaluare a conformităţii, aprobată cu modificări prin Legea nr. 256/2011.

ART. 4

(1) Autoritatea naţională competentă prevăzută la art. 3 dezvoltă schema de acreditare specifică pentru acreditarea verificatorilor rapoartelor de emisii de gaze cu efect de seră şi a rapoartelor privind datele tonă-kilometru.

(2) Cerinţele de acreditare care fac obiectul schemei de acreditare specifice prevăzută la alin. (1) se avizează de către autoritatea publică centrală pentru protecţia mediului.

ART. 5

RENAR, în calitatea sa de organism naţional de acreditare, are obligaţia de a furniza autorităţii publice centrale pentru protecţia mediului informaţii cu privire la aplicarea prevederilor Regulamentului.

PRIM-MINISTRU

VICTOR-VIOREL PONTA

Contrasemnează:

Ministrul mediului şi schimbărilor climatice,

Rovana Plumb

Ministrul economiei,

Varujan Vosganian

p. Ministrul afacerilor externe,

George Ciamba,

secretar de stat

Bucureşti, 27 februarie 2013.

Nr. 66.

---------------